《兵后寻边三首》
唐代·李山甫

千里烟沙尽日昏，战馀烧罢闭重门。新成剑戟皆农器，

旧著衣裳尽血痕。卷地朔风吹白骨，柱天青气泣幽魂。

自怜长策无人问，羞戴儒冠傍塞垣。

旗头指处见黄埃，万马横驰鹘翅回。剑戟远腥凝血在，

山河先暗阵云来。角声恶杀悲于哭，鼓势争强怒若雷。

日暮却登寒垒望，饱鸱清啸伏尸堆。

风怒边沙迸铁衣，胡儿胡马正骄肥。将军对阵谁教入，

战士辞营不道归。新血溅红黏蔓草，旧骸堆白映寒晖。

胸中纵有销兵术，欲向何门说是非。

作者简介：李山甫，唐朝。咸通中累举不第，依魏博幕府为从事。尝逮事乐彦祯、罗弘信父子，文笔雄健，名著一方。诗一卷。